SKRIFTLIG FORESPØRGSEL E-1239/00

af Klaus-Heiner Lehne (PPE-DE) til Kommissionen

(14. april 2000)

Om: Porto hos Deutsche Post AG

Den tyske økonomiminister Müller har pålagt reguleringsmyndigheden for postvæsenet i Forbundsrepublikken Tyskland senest ved udgangen af 2000 at indstille proceduren vedrørende den seneste portoforhøjelse på hhv. 1,10 DM og 1,00 DM for brev/brevkort og give tilladelse til bibeholdelse af disse portogebyrer. Reguleringsmyndigheden i Forbundsrepublikken Tyskland havde allerede næsten afsluttet proceduren og havde til hensigt at udsætte tilladelsen til bibeholdelse af portoforhøjelserne. Herefter skulle der igen være indført en brevporto på 1,00 DM og 0,80 DM for brevkort. I mellemtiden har reguleringsmyndighedens råd af sagkyndige med 11 stemmer mod 7 kritiseret ministerens fremgangsmåde for at være konkurrencefordrejende og har krævet en ændring af denne afgørelse.

Deutsche Post AG er en virksomhed, der også er aktiv på det europæiske marked uden for Forbundsrepublikken Tyskland. Den er for øjeblikket en af de største europæiske virksomheder, der beskæftiger sig med breve og pakker. Den forhøjede porto har hidtil skullet dække støtten til mindre indbringende postområder, f.eks. pakkeområdet, hvor der findes talrige konkurrenter inden for den private sektor.

Kommissionen anmodes om at besvare følgende spørgsmål:

1. Hvorledes vurderer Kommissionen Deutsche Post AG's fremgangsmåde?

2. Hvorledes vurderer Kommissionen det tyske økonomiministeriums fremgangsmåde over for reguleringsmyndigheden?

3. Agter Kommissionen at undersøge denne fremgangsmåde konkurrenceretligt med henblik på virkningerne heraf på europæisk plan?

4. Hvilke foranstaltninger agter Kommissionen i givet fald at træffe?

Svar afgivet på Kommissionens vegne af Mario Monti

(14. juni 2000)

1. Kommissionen behandler i øjeblikket adskillige klager over påstået krydssubsidiering af ikke-monopoliserede posttjenester via indtægter fra postvæsenets monopoltjenester (afhentning, sortering, transport samt udbringning af inden- og udenlandske breve). Klagerne behandles på grundlag af EF-traktatens konkurrenceregler. Kommissionen understreger, at denne undersøgelse kun giver mening, hvis den gennemføres på basis af adskilte regnskabssystemer for henholdsvis monopoltjenester og tjenester, der ikke er omfattet af monopol. Artikel 14 i direktiv 97/67/EF af 15. december 1997 om fælles regler for udvikling af Fællesskabets indre marked for posttjenester og forbedring af disse tjenesters kvalitet(1) stiller krav om en indførelse af adskilte regnskabssystemer.

2. Hvorvidt det tyske økonomiministeriums indgreb over for forvaltningsmyndigheden er i overensstemmelse med fællesskabsretten skal undersøges på baggrund af de særlige retsregler fastsat i artikel 22 i direktiv 97/67/EF. Hvis disse særlige retsregler ikke er tilstrækkelige til at sikre den nationale forvaltningsmyndighed i postsektoren fuld driftsmæssig uafhængighed, kan man om nødvendigt anvende de generelle konkurrenceregler og især EF-traktatens artikel 86 (tidl. artikel 90).

3. I overensstemmelse med svaret på spørgsmål 2 har Kommissionen til hensigt at undersøge indgrebet først og fremmest på grundlag af artikel 22 i direktiv 97/67/EF, som kræver, at hver enkelt medlemsstat skal udpege en eller flere nationale forvaltningsmyndigheder for postsektoren, der er retligt selvstændige og driftsmæssigt uafhængige af postvirksomhederne.

4. På basis af de adskilte regnskaber for henholdsvis monopoltjenester og tjenester, der ikke er omfattet af monopol, vil Kommissionen foretage en nærmere undersøgelse af påstanden om, at konkurrencen for de ikke-monopoliserede tjenester bliver ulovligt fordrejet af indtægter fra de monopoliserede tjenester. Hvis man tager den nuværende porto for inden- og udenlandske breve i betragtning, skal det muligvis ligeledes undersøges, om omfanget af det tyske postmonopol er absolut nødvendigt for at bevare en universel postbetjening.

(1) EFT L 15 af 21.1.1998.